Hans Andersen (V), 2012-04-19:
Dette lovforslag indeholder en række etiske problemstillinger, som betyder, at Venstres gruppemedlemmer er fritstillet i denne sag.
Langt hovedparten af Venstres gruppe støtter helt overordnet lovforslaget, men der er en række forhold, der skal afklares under udvalgsbehandlingen.
Og så er der en række medlemmer, som ikke vil kunne stemme for lovforslaget ved den endelige vedtagelse.
L 138 indeholder forslag til ændringer i tre love, og jeg vil lægge ud med at gennemgå nogle af de forskellige forslag til ændringer i loven om kunstig befrugtning.
For det første vil L 138 udvide lovens anvendelsesområde.
Loven gælder i dag kun for behandlinger udført af læger, og nu bliver det foreslået, at den skal gælde for behandlinger udført af enhver sundhedsperson eller under en sundhedspersons ansvar.
Det bliver også foreslået, at den skal gælde for vævscentres virksomhed, for så vidt angår ydelser, der vedrører kunstig befrugtning i forbindelse med behandling, diagnostik og forskning m.v. For det andet bliver det foreslået at ophæve anonymiteten ved æg- og sæddonation.
Donor og modtager får i stedet valgfrihed.
Den her del af forslaget indebærer, at donoren tager stilling til, om der skal være tale om anonym donation, krydsdonation eller ikkeanonym donation.
Samtidig skal den enlige kvinde eller parret tage stilling til, om der skal anvendes en anonym eller en ikkeanonym donor. For det tredje er det en del af forslaget at tillade krydsdonation, og det betyder, at en kvinde får ret til at få et æg fra en ægpulje, hvis hun medbringer en donor, som samtidig donerer et æg anonymt til puljen.
L 138 ophæver også forbuddet mod at sende ubefrugtede og befrugtede æg fra Danmark til udlandet.
Og så ophæver forslaget påbuddet om destruktion af ægtefælles eller samlevers opbevarede sæd i tilfælde af mandens død.
Ændringerne i børneloven og adoptionsloven vil jeg ikke komme nærmere ind på her, men jeg vil lige nævne, at de hovedsaglig bliver foreslået som følge af ændringerne i loven om kunstig befrugtning.
Og det betyder bl.a., at faderskabet til et barn fastsættes på samme måde, uanset om behandlingen foretages af en læge eller en anden sundhedsperson.
Og så ændres adoptionsloven tilsvarende til, at adoption af registreret partners barn fra fødslen følger reglerne i børneloven om fastslåelse af faderskab.
De områder, som L 138 dækker, er meget omfattende og inddrager en masse etiske aspekter.
Det kan man bl.a. læse i de mange, mange høringssvar, vi har fået.
Og der er gode argumenter både for og imod de forskellige ændringer.
Et stort flertal i Venstres gruppe har valgt at støtte L 138, og det har vi, fordi vi ønsker at give de ufrivilligt barnløse og deres donorer mere frihed og flere valgmuligheder.
Samtidig er det også et meget væsentligt aspekt i hele debatten, at vi tager hensyn til børnenes ve og vel.
Her til sidst vil jeg lige nævne nogle eksempler på fordele ved forslaget.
Med valgfriheden i forhold til anonymitet kan vi imødekomme donorers individuelle overvejelser, og samtidig kan vi tage hensyn til den enlige kvindes eller parrets ønsker.
Så er der tilladelse af krydsdonationer, som vil give flere ufrivilligt barnløse mulighed for at få opfyldt deres ønske om et barn, hvor faren er biologisk forælder.
Så er det forhåbningen, at de nye regler kan skabe bedre muligheder for flere ægdonationer.
Og så er der muligheden for at opbevare sæden i tilfælde af ægtefællens eller samleverens død.
Her kunne man f.eks. forestille sig en kræftsyg mand og hans kone, der ønsker sig et barn efter mandens død.
Man kan dog diskutere, hvor stor betydning en vedtagelse af disse forslag vil få for de barnløse og donorerne.
Det er jo sådan, at der allerede i dag er en lang række muligheder i privat regi, og det ligger så som følge af den nuværende lovgivning uden for lovens anvendelsesområde.
Men i Venstre ser vi frem til det kommende udvalgsarbejde, og vi har også bedt om en teknisk gennemgang, fordi det her lovforslag indeholder rigtig mange både tekniske og etiske dilemmaer, som vi gerne vil arbejde yderligere med.